ولسي‌ جرګې ته یوازینی سیک نوماند ووژل شو
اوتار سنګ خالصه لومړنی سک و چې د افغانستان د سکانو په استازیتوب د ولسي جرګې ټاکنو ته کاندید شوی و.
ښاغلی خالصه په جلال اباد کې پر افغان-سیکانو په ځانمرګي‌ برید کې وژل شوی دی. د ننګرهار د عامې روغتیا ریاست ویاند انعام الله میاخیل امریکا غږ ته وویل چې روغتون ته په وروستل شویو مړو کې د اوتار سنګهـ خالصه مړی هم و. وايي هغه په پېښه کې سخت ژوبل شوی و، ډېرې وینې یې ترې تللې وې او روغتون ته یې پر لار ه ساه ورکړه. اوتار سنګهـ خالصه ولسي جرګې ته د خپلې کاندیداتورۍ په اړه ویلي وو چې غواړي‌ له دې لارې له سیک او هندو لږګیو سره توپیري‌ چلند ختمولو ته کار وکړي. د یکشنبې په ورځ (جولاۍ۱) په جلال اباد کې د سیکانو یو شمېر استازي له ولسمشر محمد اشرف غني سره د لیدو لپاره پر لار و چې ځانمرګی برید پرې وشو. په برید کې شاوخوا ۱۹ تنه وژل شوي او ۲۰ ژوبل شوي چې چې اکثریت یې سیکان او هندوان دي. دا لومړی ځل و چې افغانستان کې سیک لږګي په نښه کیږي. ویل کیږي چې په افغانستان کې د افغان-سیکانو شاوخوا ۲۰۰ کورنۍ اوسیږي. سیکان د افغان ټولنې یو بېطرفه اقلیت بلل کیږي چې د استازو په وینا یې په تېرو جنګونو کې یو شمېر زورواکانو یې جایدادونه،‌ شتمنۍ او ان هندوسوزان هم غصب او نیولي دي. د دوی بل شکایت دا دی چې ماشومانو ته یې په مورنۍ ژبه د زده کړو امکانات نشته او په ټولنه کې ورسره توپیري چلند کیږي.